Andijonda sobiq bank xodimi va tadbirkor 50 ming dollar kreditni talon-toroj qildi

Andijon viloyati Izboskan tumanida sobiq bank xodimi va tadbirkor 50 ming dollar kreditni o'zlashtirgani aniqlandi. Bu haqda Iqtisodiy jinoyatlarga qarshi kurashish departamenti axborot xizmati xabar berdi.
Ma'lum bo'lishicha, Bosh prokuratura huzuridagi departamentning Izboskan tumani bo'limi tomonidan “Turonbank” ATB filialining murojaatiga asosan tergovga qadar tekshiruv o'tkazilgan. Aniqlanishicha, mazkur filial boshqaruvchisi sobiq o'rinbosari I.K. va tumandagi xususiy bog'dorchilik xo'jaligi rahbari x.P.lar zamonaviy energiya tejamkor issiqxona qurish uchun 50 000 dollar kredit olgan.
Ular mablag' evaziga issiqxona qurmasdan, rasmiy hujjatlarga soxta ma'lumotlar kiritish orqali talon-toroj qilgan. Tekshiruv davomida yetkazilgan zararning 20 000 dollari undirilgan.
Mazkur holat yuzasidan Jinoyat kodeksining 167-moddasi (O'zlashtirish yoki rastrata yo'li bilan talon-toroj qilish), 209-moddasi (Mansab soxtakorligi) va 228-moddasi (Hujjatlar, shtamplar, muhrlar, blankalarni qalbakilashtirish) bilan jinoyat ishi qo'zg'atilib, tergov harakatlari o'tkazilmoqda.
Avvalroq Samarqandda sobiq bank xodimi 8 kishining xabardorligisiz 156,3 million so'm kredit ajratib, o'zlashtirgani xabar berilgandi.